**ZAKLJUČCI S III. SJEDNICE**

**SAVJETA ZA SLAVONIJU, BARANJU I SRIJEM**

**Slavonski Brod, 21. studenog 2017.**

1. Zaključeno je kako je potrebno nastaviti s dinamiziranjem aktivnosti svih resora u provedbi Projekta Slavonija, Baranja i Srijem u partnerstvu s jedinicama lokalne i područne (regionalne) samouprave, Hrvatskim saborom i drugim državnim institucijama, predstavnicima gospodarskog sektora, akademske zajednice i civilnog društva.

2. Pozdravlja se visoki iznos ugovorenih sredstava Europskih strukturnih i investicijskih fondova od 1,54 milijarde kuna u okviru Projekta Slavonija, Baranja i Srijem, koji je ugovoren u protekla 4 i pol mjeseca od prošle sjednice Savjeta, čime je postotak ugovaranja više nego udvostručen s 6,73% na 14,85% u odnosu na ciljani iznos ugovaranja.

3. Suradnjom Ministarstva regionalnoga razvoja i fondova Europske unije sa Svjetskom bankom na izradi analitičkih podloga, stvorit će se preduvjeti za budući regionalni operativni program Slavonija, Baranja i Srijem te pravedniju statističku podjelu NUTS 2 regija RH.

4. Vlada RH, promjenom zakonodavnog okvira (Zakon o izmjenama i dopunama Zakona o regionalnom razvoju Republike Hrvatske, Zakon o strateškom planiranju i upravljanju razvojem, Zakon o potpomognutim područjima, Zakon o brdsko-planinskim područjima, Zakon o razvoju Grada Vukovara), omogućava smanjivanje regionalnih nejednakosti, jačanje uloge regionalnih koordinatora i učinkovitije upravljanje razvojem.

5. Uvođenjem instrumenta Razvojnog sporazuma kao sastavnog dijela Zakona o regionalnom razvoju, osigurava se decentralizacija sustava upravljanja EU fondovima i stvara mehanizam za provedbu Projekta Slavonija, Baranja i Srijem.

6. Podržava se povećanje sredstava Fonda za regionalni razvoj u proračunu RH za 2018. godinu za provedbu Projekta Slavonija, Baranja i Srijem. Sredstva Fonda namijenjena su za 1. pripremu projekata za EU fondove; 2. pred−financiranje EU projekata; 3. sufinanciranje EU projekata; 4. financiranje ravnomjernog regionalnog razvoja JLS i županija.

7. Ministarstvo gospodarstva, poduzetništva i obrta provodi aktivnosti usmjerene na jačanje financijske sposobnosti i konkurentnosti poduzetnika kroz intenziviranje korištenja EU fondova i poboljšanje zakonodavnog okvira koji će potaknuti stvaranje novih lanaca vrijednosti u Slavoniji, Baranji i Srijemu.

8. Aktivnosti Ministarstva mora, prometa i infrastrukture usredotočene su na nastavak započetih projekata u cestovnoj i željezničkoj infrastrukturi, kao i u unutarnjim plovnim putevima. Nastavljaju se i pripreme projekata javnog gradskog prometa za financiranje iz fondova EU.

9. Ministarstvo državne imovine intenzivirat će obradu zahtjeva jedinica lokalne i područne samouprave za stavljanje u funkciju neaktivne državne imovine u svrhu izgradnje poduzetničkih zona kroz izdavanje suglasnosti za prijavu na EU fondove, odnosno darovanje, dodjele na korištenje ili kupnje nekretnina u vlasništvu Republike Hrvatske.

10. Dogovoreno je da se 4. sjednica Savjeta za Slavoniju, Baranju i Srijem održi u Virovitici krajem veljače na temu poljoprivrede i gospodarstva.